SL Uradni list Evropske unije C 285/18

Končno poročilo pooblaščenca za zaslišanje v zadevi COMP/34.250 – Norway Post/Privpak

2011/C 285/12

Osnutek sklepa v zgoraj navedeni zadevi je podlaga za ugotovitve v nadaljevanju.

Obvestilo o nasprotovanju

Ta zadeva se je začela, ko je družba Privpak 24. junija 2002 vložila pritožbo pri Nadzornem organu. Ker je upravni postopek dotlej potekal v angleščini, je Nadzorni organ 17. decembra 2008 družbi Norway Post poslal obvestilo o nasprotovanju v angleščini. Nadzorni organ je sprejel predhodno odločitev, da je ravnanje družbe v zvezi s sporazumi o ekskluzivnosti z družbami NorgesGruppen/Shell, Coop in ICA kršitev člena 54 Sporazuma EGP.

Z dopisom z dne 23. decembra 2008 je družba Norway Post zahtevala prevod obvestila o nasprotovanju v norveščino ter zahtevala, da se v prihodnje obravnava zadeve izvaja v norveščini. Nadzorni organ je 6. februarja 2009 družbi Norway Post poslal norveški prevod obvestila o nasprotovanju. Poleg tega je Nadzorni organ podaljšal rok za odgovor na obvestilo o nasprotovanju s 1. marca 2009 na 6. april 2009.

Družba Norway Post je 6. aprila 2009 predložila odgovor na obvestilo o nasprotovanju, v katerem je zanikala ugotovitve, ki jih je Nadzorni organ predstavil v obvestilu o nasprotovanju.

Dostop do spisa

Dopisu Nadzornega organa z dne 17. decembra 2008, s katerim je bila poslana angleška različica obvestila o nasprotovanju, sta bili priloženi dve zgoščenki, ki sta vsebovali elektronske kopije vseh dokumentov, razen poslovnih skrivnosti in drugih zaupnih informacij iz spisa Nadzornega organa (notranja zadeve COMP/34.250).

Poleg tega dostopa do spisa v okviru člena 15 poglavja III Protokola 4 k Sporazumu o nadzornem organu in sodišču je družba Norway Post po izdaji obvestila o nasprotovanju zahtevala dostop do korespondence med družbo Privpak in Nadzornim organom. Družba Privpak je nasprotovala razkritju teh dokumentov. Po korespondenci z Direktoratom za konkurenco in državno pomoč je družba Privpak vprašanje razkritja z dopisom z dne 18. maja 2009 predložila pooblaščencu za zaslišanje. Dne 4. junija 2009 sem odločil, da zadevni dokumenti niso več zaupni, ter v skladu s tem zavrnil zahtevo družbe Privpak. Po preteku roka, do katerega bi lahko družba Privpak zadevo prenesla Sodišču Efte, 15. junija 2009 so bili dokumenti posredovani družbi Norway Post.

Niti v odgovoru na obvestilo o nasprotovanju niti med ustnim zaslišanjem ni družba Norway Post trdila, da Nadzorni organ ni spoštoval njene pravice do zaslišanja.

Ustno zaslišanje

V svojem odgovoru na obvestilo o nasprotovanju je družba Norway Post zahtevala ustno zaslišanje. Ustno zaslišanje je potekalo 16. junija 2009 v Bruslju, udeležili pa so se ga predstavniki družb Norway Post in Privpak. Zaslišanje je potekalo v Norveščini s simultanim tolmačenjem v angleščino, razen mojih kratkih replik in kratke izjave družbe Privpak, ki sta bili v angleščini s simultanim tolmačenjem v norveščino.

Osnutek sklepa

V osnutku sklepa je Nadzorni organ ugotovil, da je družba Posten Norge AS storila eno in nenehno kršitev člena 54 Sporazuma EGP od 20. septembra 2000 do 31. marca 2006 na trgu za storitve dostavljanja paketov od podjetij do potrošnika prek poštnih okenc na Norveškem, ker je pri uvedbi in vzdrževanju svoje mreže poštnih poslovalnic v trgovini izvajala strategijo ekskluzivnosti s preferenčno obravnavo. To je v skladu s predhodnimi ugotovitvami Nadzornega organa o zlorabi, kakor je navedeno v obvestilu o nasprotovanju z izjemo tega, da je obvestilo o nasprotovanju navajalo zgodnejši začetek kršitve, tj. 30. maja 2000.

Menim, da se osnutek sklepa nanaša le na ugovore, o katerih je imela družba Norway Post priložnost izraziti svoje mnenje.

Sklep

Ob upoštevanju zgoraj navedenega menim, da je bila pravica družbe Norway Post do zaslišanja v tej zadevi spoštovana.